**INOVATYVAUS PRODUKTO – DI TECHNOLOGIJOS INTEGRACIJA Į VIEŠŲJŲ PIRKIMŲ OBJEKTO KAINOS ANALIZĖS IR PROGNOZAVIMO, CENTRALIZUOTŲ VIEŠŲJŲ PIRKIMŲ SUTAUPYMŲ NUSTATYMO PROCEDŪRAS –TECHNINĖ SPECIFIKACIJA**

# NAUDOJAMI TERMINAI IR JŲ SUTRUMPINIMAI

| **SĄVOKA** | **APRAŠYMAS** |
| --- | --- |
| CPO LT ELEKTRONINIS KATALOGAS/ CPO IS | CPO LT administruojama centralizuotų viešųjų pirkimų informacinė sistema (<https://katalogas.cpo.lt/>) |
| CPO LT ELEKTRONINIO KATALOGO PIRKIMO MODULIS/ MODULIS | Centralizuotų viešųjų pirkimų elektroninio katalogo tam tikrų prekių, paslaugų ar darbų posistemė, kurioje perkančiosios organizacijos ir perkantieji subjektai vykdo pirkimus |
| DI SPRENDIMAS | Inovatyvaus produkto – generatyvinės DI technologijos integracijos į viešųjų pirkimų objekto kainos analizės ir prognozavimo, centralizuotų viešųjų pirkimų sutaupymų nustatymo procedūras – sukūrimas ir įdiegimas į CPO LT informacinę infrastruktūrą – CPO LT elektroninį katalogą |
| UŽSAKOVAS / PERKANČIOJI ORGANIZACIJA / PIRKĖJAS | Viešoji įstaiga CPO LT (toliau – CPO LT) |
| NAUDOTOJAS | Fizinis / juridinis asmuo registruotas CPO LT elektroniniame kataloge |
| PROJEKTAS | CPO LT įgyvendinamo „Inovatyvaus produkto - DI integracija į viešųjų pirkimų objekto kainos analizės ir prognozavimo, centralizuotų viešųjų pirkimų sutaupymų nustatymo procedūras“ projekto DI sprendimo įsigijimas[[1]](#footnote-2) |
| TEIKĖJAS | Ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo/iais Pirkėjas sudaro DI technologijos sukūrimo ir įdiegimo sutartį. |

# PIRKIMO OBJEKTAS IR TIKSLAI

2.1. Pirkimo objektas – Inovatyvaus produkto – generatyvinės DI technologijos integracijos į viešųjų pirkimų objekto kainos analizės ir prognozavimo, centralizuotų viešųjų pirkimų sutaupymų nustatymo procedūras – sukūrimas ir įdiegimas į Pirkėjo infrastruktūrą – CPO LT elektroninį katalogą (toliau – DI sprendimas).

2.2. Pirkimo tikslas – sudaryti paslaugų teikimo sutartį su laimėtoju, pateikusiu geriausiai pirkimo sąlygų ir jų priedų reikalavimus atitinkantį DI sprendimo sukūrimo ir diegimo paslaugų pasiūlymą.

2.3. Projekto tikslas – sukurti ir įdiegti inovatyvų dirbtinio intelekto (DI) sprendimą, skirtą rinkos kainų analizei ir prognozavimui bei lėšų, skirtų viešiesiems pirkimams, sutaupymo skaičiavimui, siekiant didinti viešųjų pirkimų efektyvumą, skaidrumą ir duomenų valdymo kokybę, taip pat įgyvendinti EBPO rekomendacijas ir sustiprinti CPO LT kaip inovacijų lyderės pozicijas Europoje.

2.4. Šiuo metu kuriama nauja centralizuotų viešųjų pirkimų informacinė sistema CPO IS[[2]](#footnote-3), kuri, planuojama nuo 2025 m. II-III ketv., pakeis šiuo metu veikiantį CPO LT elektroninį katalogą. Tikimasi, kad naujoji CPO IS turės modernesnius galimų kainos prognozavimo įrankius, kurie detaliau aprašyti CPO IS techninėje specifikacijoje. DI sprendimas turi būti adaptyvus tiek esamai tiek ir naujai sistemoms.

# FUNKCINIAI REIKALAVIMAI

3.1. Turi apjungti nestandartizuotas duomenų bazes (pvz. kainos24.lt, CPO LT elektroninio katalogo DB ar kt.) su galimybe plėsti jų kiekį.

3.2. Turi būti sukurtas greitasis duomenų tinklas, leidžiantis atnaujinamą kainų informaciją pateikti Naudotojams.

3.3. Ne mažiau kaip 50 CPO LT elektroninio katalogo moduliuose turi būti atvaizduojama konkrečios techninės specifikacijos prognozuojama kaina, kuri nurodoma kaip maksimali formuojamo užsakymo kaina. Vizualiai atvaizduojami prognozuojamos kainos šaltiniai: CPO LT elektroniniame kataloge įvykusių pirkimų duomenys, DI sprendimo surasti, analogiškų techninių specifikacijų, kainos šaltiniai.

3.4. Pagal Pirkėjo pirkimo objekto reikalavimus, turi būti išvystytas DI sprendimas paremtas didžiųjų kalbų modeliais (EN: LLM), kuris atliktų informacijos suvedimą, duomenų bazių atnaujinimą ir duomenų klasifikavimą, siekiant užtikrinti, kad generatyvinė DI technologija būtų efektyviai integruota į viešųjų pirkimų objekto kainos analizės, prognozavimo ir centralizuotų viešųjų pirkimų sutaupymų nustatymo procedūras.

3.5. Turi būti sukurtas sutaupymų skaičiavimo algoritmas, kuris generuotų ketvirčio rezultatų ataskaitas pagal įvairius pirkimo požymius, tokius kaip: modulis, techninė specifikacija, pirkėjas, tiekėjas, kaina, kiekis, sutaupymas (finansine ir procentine išraiška), laikotarpis ir kiti atitinkami parametrai. Algoritmas turi užtikrinti galimybę analizuoti sutaupymus pagal šiuos požymius, generuojant išsamią ir aiškią ataskaitą, kurią būtų galima naudoti viešųjų pirkimų veiklos vertinimui ir tobulinimui.

3.6. Turi būti galimybė kurti naują turinį analizuojant CPO LT elektroninio katalogo ir išorės duomenų bazių informaciją: CPO LT elektroninio katalogo ir rinkos prekių kainų palyginimą, sutaupymų skaičiavimą, kainų prognozes.

3.7. Turi būti galimybė Naudotojams atsisiųsti CPO LT elektroniniame kataloge įvykusių prekių pirkimų ir rinkos kainų palyginimą, ar sistemines ataskaitas įvairiais formatais, pvz.: JSON, PDF, DOC, DOCX, PPT, XLS, XLSX, CSV ir pan.

3.8. Turi būti galimybė skirtinguose duomenų rinkiniuose (CPO LT elektroniniame kataloge ir išorinėse DB) identifikuoti ir nustatyti identiškas prekes.

3.9. Atlikti didelės apimties duomenų rinkinių – CPO LT elektroninio katalogo ir išorinių duomenų bazių – prekių įsigijimo kainų analizę, formuojant grafines ir tekstines ataskaitas įvairiais formatais: JSON, PDF, DOC, DOCX, PPT, XLS, XLSX, CSV ir pan.

# 4 NEFUNKCINIAI REIKALAVIMAI

# 4.1. Naudotojo sąsaja turi būti estetiška, intuityvi ir paprasta naudoti, vizualiai patraukli, veikti per naršyklę. Kuriant ir diegiant naudotojo sąsają, būtina vadovautis pasaulinio tinklo turinio prieinamumo gairėmis (WCAG) 2.2, užtikrinant prieinamumą visiems vartotojams.

# 4.2. DI sprendimui įgyvendinti naudojamos atviro kodo arba neišimtinės neterminuotos licencijos.

4.3. Turi veikti keturiose stabiliose naršyklių versijose: „Mozilla FireFox“, „Google Chrome“, „Microsoft Edge“, „Safari“. Taip pat DI sprendimas turi veikti šių naršyklių mobiliose versijose.

4.4. Turi būti visiškai suderinamas su Pirkėjo informacinių ir ryšių technologijų infrastruktūra: naudojamais serveriais „Kubernetes“ platformoje su Linux operacinėmis sistemomis (RHEL, Ubuntu, Centos, Rocky) ir atviro kodo „Apache“ HTTP serverio role, duomenys saugomi „Percona aukšto patikimumo sankaupos (angl. - HA cluster) MySQL serverių“ duomenų bazėse.

4.5. Duomenų saugumo užtikrinimui DI sprendimo veikimui reikalingi duomenys turi būti laikomi ir apdorojami tik Pirkėjo vidinėje infrastruktūroje. Sukurtas DI sprendimas turi veikti Pirkėjo vidinėje infrastruktūroje, užtikrinant, kad duomenys nebūtų perduodami į išorę.

4.6. DI sprendimo kalba – lietuvių.

4.7. Teikėjas įsipareigoja Sutarties vykdymo laikotarpiu Šalių sutartu periodiškumu teikti aktualią informaciją apie atliktus DI sprendimo kūrimo ir įdiegimo darbus bei pateikti konkrečius rezultatus. Sutarties galiojimo laikotarpiu Šalių susitarimu gali būti priimti sprendimai neatlygintinai patobulinti dalinai sukurtą DI sprendimą pagal Pirkėjo ar Teikėjo pateiktus pasiūlymus.

4.8. Teikėjas įsipareigoja Sutarties vykdymo laikotarpiu, per pirmuosius 2 mėnesius nuo sutarties įsigaliojimo dienos, pateikti veikiantį kuriamą DI sprendimą, integruotą su ne mažiau kaip vienu Pirkėjo **CPO LT elektroninio katalogo/ CPO IS** moduliu. Turi būti sukurtos ir prieinamos naudoti dvi DI sprendimo aplinkos – darbinė ir testavimo, kuri turi būti lygiavertė darbinei, skirtos DI sprendimo tikslams pasiekti.

## 5 REIKALAVIMAI GREITAVEIKAI

## 5.1. DI sprendimo generuojama informacija (viešųjų pirkimų objekto kainos analizė ir prognozavimas, sutaupymų nustatymas)turi būti pateikta ne ilgiau kaip per vidutinį 3 sek. laiką.

# REIKALAVIMAI ATSPARUMUI IR PRIEINAMUMO UŽTIKRINIMUI

6.1. DI sprendimas turi užtikrinti saugomų duomenų integralumą, konfidencialumą ir vientisumą. DI sprendimo saugumas turi būti užtikrinamas organizacinėmis, techninėmis-programinėmis ir fizinėmis apsaugos priemonėmis.

6.2. Turi būti aiškios procedūros paslaugos veikimo atstatymui, siekiant užtikrinti duomenų patikimumą ir saugumą.

6.3. DI sprendimo pasiekiamumas turi būti ne mažesnis nei 98 proc.

6.4. Jei būtų poreikis DI sprendimas turi būti apsaugotas ir užtikrintas automatinis rezervinis kopijavimas visiems saugomiems duomenims, kuris leistų atstatyti duomenis jų praradimo atveju bet kurią versiją paskutinių 30 kalendorinių dienų laikotarpiu.

6.5. Turi būti galimybė inicijuoti DI sprendimo duomenų atstatymo iš rezervinės kopijos procedūrą. Atstačius duomenis turi būti užtikrintas ir išlaikytas duomenų vientisumas ir integralumas.

# REIKALAVIMAI SAUGUMUI

7.1. DI sprendimas turi būti apsaugotas nuo pagrindinių per tinklą vykdomų atakų:

a. SQL įskverbties (angl. SQL injection),

b. įterptinių instrukcijų atakų (angl. Cross–Site Scripting),

c. atkirtimo nuo paslaugos (angl. DOS) ir kitų pagrindinių per tinklą vykdomų atakų, kurių sąrašas skelbiamas atviro tinklo programų saugumo projekto (angl. The Open Web Application Security Project – OWASP) interneto svetainėje www.owasp.org .

# REIKALAVIMAI DOKUMENTACIJAI

# **8.1. Projekto konkursui Teikėjas teikia savo sprendimo idėją – koncepcijos aprašymą, kaip galėtų būti išspręstas Pirkėjo iššūkis. Koncepcijos aprašyme privalo būti atskleisti aspektai, aprašantys DI sprendimo:**

8.1.1. Idėjos esmę ir jos atitikimą Pirkėjo problematikai bei poreikiams.

8.1.2. Funkcinę struktūrą (schemą).

8.1.3. Duomenų bazės struktūrą.

8.1.4. Integracijas su kitomis informacinėmis sistemomis.

8.1.5. Pagrindines funkcijas.

8.1.6. Funkcionalumo plėtros galimybės.

8.1.7. Testavimo ir duomenų kokybės užtikrinimo galimybes.

8.1.8. Naudotojo vadovą su aprašymu kaip naudotis pagrindinėmis funkcijomis.

8.1.9. Integracines sąsajas aprašantys dokumentai. Juose turi būti detalizuojama kiekvienos integracinės ir duomenų mainų sąsajos paskirtis, realizavimo sprendimas, siunčiamus / gaunamos užklausos, teikiami / gaunami duomenys, prisijungimo ir kiti parametrai, integracinės sąsajos naudojimo pavyzdžiai ir scenarijai (angl. sequence diagram) ir kita aktuali informacija, aprašanti integracinės sąsajos veikimą, jos naudojimą.

8.1.10. Rizikų analizę ir valdymo planą, numatant pagrindines rizikas ir priemones joms pašalinti.

8.1.11. Saugumo reikalavimų atitikties planą asmens duomenų apsaugai bei duomenų saugumo standartams.

# **8.2. DI sprendimui sukurti ir įdiegti Teikėjas** **turės:**

8.2.1. Atlikti detalią analizę ir suprojektuoti DI sprendimo architektūrą;

8.2.2. Parengti DI sprendimo funkcinę specifikaciją (lietuvių kalba);

8.2.3. Sukurti ir įdiegti DI sprendimą CPO LT nurodytoje infrastruktūroje;

8.2.4. Realizuoti būtinas tinkamas DI sprendimo veikimui integracines sąsajas;

8.2.5. Atlikti DI sprendimo testavimą ir tobulinimus, atsižvelgiant į testavimo etape užfiksuotus funkcionalumo trikdžius;

8.2.6. Parengti DI sprendimo naudotojų vadovus lietuvių kalba.

# REIKALAVIMAI PRIĖMIMO TESTAVIMUI

9.1. Prieš DI sprendimo sukūrimo ir įdiegimo rezultatų priėmimą turi būti atliekamas DI sprendimo testavimas, kuriame turi dalyvauti Teikėjo ir Užsakovo atstovai, vykdydami testavimus pagal aprašytus scenarijus. Šiame etape DI sprendimo Teikėjas ir Užsakovas turi atlikti bandymus, tikrinti, ar DI sprendimo scenarijai veikia korektiškai.

* 1. Po testavimo Teikėjas turi pateikti DI sprendimo testavimo ataskaitą.
  2. Testavimo metu aptikus trūkumų, atsakinga šalis užtikrina, kad trūkumai būtų pašalinti per sutartą laikotarpį.
  3. Įvykus sėkmingam DI sprendimo testavimui:
     1. pasirašomas DI sprendimo priėmimo-perdavimo aktas,
     2. inicijuojama DI sprendimo eksploatacija,
     3. inicijuojamos garantinės priežiūros paslaugos.

# REIKALAVIMAI GARANTINĖS PRIEŽIŪROS PASLAUGOMS

10.1. Po DI sprendimo sukūrimo ir įdiegimo (galutinio paslaugų priėmimo akto pasirašymo) Teikėjas įsipareigoja ne trumpiau nei 12 mėnesių neatlygintinai teikti garantinės priežiūros paslaugas, skirtas tik klaidų ir incidentų sprendimui:

* 1. Teikėjas turi užtikrinti DI sprendimo garantinės priežiūros pagalbą, susijusią su DI sprendimo veikimu, teikimą Užsakovui elektroniniu paštu ir/arba telefonu, ir/arba per Teikėjo turimą pagalbos tarnybą (jeigu jis tokią turi), darbo dienomis nuo 8.00 iki 17.00 valandos Lietuvos laiku. Konsultuojama lietuvių kalba;
  2. Klaidos ir incidentai turi būti registruojami Teikėjo programinėje įrangoje.

10.2. Po DI sprendimo sukūrimo ir įdiegimo Teikėjas įsipareigoja išspręsti visas Užsakovo nukreiptas klaidas. Klaidos sprendžiamos pagal jų kritiškumą (pirmiausiai – kritinės klaidos, po to – svarbios klaidos, po to – kitos klaidos), o tos pačios svarbos klaidos sprendžiamos pagal anksčiausios registracijos laiką.

10.3. Esant būtinybei, Užsakovas, suderinęs su Teikėju, gali pakeisti trikdžio ir / ar klaidos sprendimo prioritetą.

10.4. Kokybės garantiniai įsipareigojimai negali būti skaidomi į atskirus garantinius įsipareigojimus atskiriems funkciškai glaudžiai tarpusavyje susijusiems DI sprendimo elementams.

10.5. Aptiktos saugumo spragos, jeigu yra informacijos apie vykdomą šių spragų išnaudojimą, Teikėjo privalo būti pašalinamos kuo skubiau, bet ne vėliau, kaip per 1 darbo dieną nuo šios informacijos gavimo datos. Jeigu šių spragų per numatytą laiką pašalinti nėra galimybės dėl pagrįstos priežasties, turi būti įgyvendintos laikinos spragų užkardymo arba poveikio sumažinimo priemonės.

10.6. Teikėjas turi užtikrinti DI sprendimo komponentų atsparumą įsilaužimui bei pašalinti visus trūkumus, nustatytus Užsakovo ar nepriklausomo atsparumo įsilaužimui vertinimo paslaugų teikėjo.

10.7. Teikėjas nedelsdamas ir, jei įmanoma, praėjus ne daugiau kaip 24 valandoms nuo galimo duomenų saugumo incidento nustatymo, privalo apie įvykusį ar galimai įvykusį duomenų saugumo incidentą informuoti Užsakovą.

10.8. Garantinės priežiūros paslaugoms įsipareigojimai taikomi tik DI sprendimo techniniams ir sisteminiams elementams, užtikrinant jų veikimo tęstinumą, ir netaikomi konsultacijoms ar papildomoms paslaugoms, nesusijusioms su klaidų ir incidentų šalinimu.

10.9. Konkretūs DI sprendimo klaidų tipai, reakcijos ir sprendimo laikai turi būti vykdomi tokia tvarka:

Klaidų tipai, reakcijos ir sprendimo laikai.

|  |  |  |  |
| --- | --- | --- | --- |
| Eil. Nr. | Klaidos tipas | Reakcijos laikas ne ilgiau kaip | Sprendimo laikas ne ilgiau kaip |
| 1. | Kritinė klaida (incidento prioritetas „Labai skubus“) - kai nustatomas veikimo sutrikimas ar klaida, dėl kurios Naudotojas negali atlikti numatytų būtinųjų funkcijų | 4 darbo valandos | 8 darbo valandos |
| 2. | Svarbi klaida (incidento prioritetas „Skubus“) - Pasikartojanti veikimo sutrikimas ar klaida, kuri daro sistemą nestabilią, nesaugią ir apsunkina Naudotojo būtinų funkcijų vykdymą | 8 darbo valandos | 16 darbo valandų |
| 3. | Kita klaida (incidento prioritetas „Neskubus“) – Klaida ar veikimo sutrikimas, dėl kurių Naudotojas gali atlikti dalį būtinųjų funkcijų, tačiau jos atliekamos neįprasta tvarka, su netikslumais, ar dėl sulėtėjusios sistemos arba Naudotojui yra reikalinga neskubi konsultacija | 16 darbo valandų | 32 darbo valandos |

# PASLAUGŲ TEIKIMO TERMINAI

11.1. DI sprendimo sukūrimo ir įdiegimo paslaugos turi būti pradėtos teikti nuo Sutarties įsigaliojimo dienos ir suteiktos **iki 2025 m. gruodžio 1 d.**

11.2. Siekiama, kad tarpiniai paslaugų rezultatai būtų pateikiami šiais žemiau nurodytais -terminais (konkretūs užduočių vykdymo terminai bus nurodomi Šalių suderintame Projekto reglamente, užtikrinant nustatytų galutinių terminų laikymąsi):

| **Eil. Nr.** | **Užduotis** | **Užduoties aprašymas** | **Rezultatas** | **Terminas nuo sutarties įsigaliojimo** |
| --- | --- | --- | --- | --- |
| 1. | Parengti Projekto reglamentą | Rengdamas Projekto reglamentą Teikėjas turi vadovautis Techninėje specifikacijoje nurodytu darbų eiliškumu bei nustatytais Projekto terminais.  Projekto reglamente turi būti nurodyta etapų ir darbų vykdymo trukmė, atsakomybės, tarpinių ir galutinių rezultatų pateikimo terminai, funkcionalumų atnaujinimas ir kt. Teikėjas, rengdamas Projekto reglamentą, turi įvertinti rezultatų derinimo su Perkančiąja organizacija laiką. | Projekto reglamentas suderintas su Užsakovu | 5 darbo dienos |
| 2. | Pateikti reikalingas licencijas (jei tokios bus) ir / arba prisijungimus į kitus reikiamus resursus | Teikėjas turi pateikti reikiamus prisijungimo prie sistemos duomenis ir / arba licencijas, atitinkančias šio pirkimo funkcinius reikalavimus, įvardintus 3 skyriuje „Funkciniai reikalavimai“, kurios turi galioti ne trumpiau negu iki garantinio laikotarpio pabaigos.  Licencijų priėmimo metu bus atliekamas funkcionalumo nurodyto 3 skyriuje testavimas. | Pateiktos licencijos (jei tokios bus) / prisijungimai, atitinkantys 3 skyriuje numatytus reikalavimus. | 10 darbo dienų |
| 3. | Detali analizė ir patikslintas DI sprendimo diegimo planas | Teikėjas turi patikslinti reikalavimus DI sprendimui, sudaryti DI sprendimo turinio, kategorijų, integracijų, kainų atvaizdavimo metodikos parengimo kitų elementų techninio įgyvendinimo planą, patikslinti užduotis Užsakovui dėl duomenų šaltinių, svetainių ir kt. DI sukūrimo ir diegimo elementų.  Teikėjas turi atlikti tarpinės DI sprendimo versijos veikimo demonstraciją remiantis gautais duomenų šaltiniais. | CPO IS testinėje aplinkoje įdiegti veikiantį kuriamą DI sprendimą, integruotą su ne mažiau kaip vienu moduliu. | 2 mėn. |
| 4. | Detali analizė ir patikslintas DI sprendimo diegimo planas | Teikėjas turi patikslinti reikalavimus DI sprendimui, sudaryti DI sprendimo turinio, kategorijų, integracijų, kainų atvaizdavimo metodikos parengimo kitų elementų techninio įgyvendinimo planą, patikslinti užduotis Užsakovui dėl duomenų šaltinių, svetainių ir kt. DI sukūrimo ir diegimo elementų.  Teikėjas turi atlikti tarpinės DI sprendimo versijos veikimo demonstraciją remiantis gautais duomenų šaltiniais. | CPO IS testinėje aplinkoje įdiegti veikiantį kuriamą DI sprendimą, integruotą su ne mažiau kaip 25+ moduliais. | 6 mėn. |
| 5. | DI sprendimo įdiegimas gamybinei eksploatacijai | Teikėjas pašalina pastebėtus priėmimo testavimo metu trūkumus.  Tinkamai veikiantis DI sprendimas įdiegtas su ne mažiau 50+ modulių ir parengiamas gamybinei eksploatacijai. | Įdiegtas DI sprendimas.  Atnaujinta DI sprendimo specifikacija, naudotojo instrukcija ir kiti dokumentai. | 2025.12.01 |
| 6. | Parengti ir suderinti DI sprendimo garantinės priežiūros reglamentą | Teikėjas, iki galutinio DI sprendimo įdiegimo gamybinėje aplinkoje, turi parengti ir su Užsakovu suderinti detalias garantinės priežiūros teikimo procedūras, darbo tvarką ir parengti garantinės priežiūros reglamentą. | DI sprendimo garantinės priežiūros reglamentas | 2025.12.01 |
|  |  |  |  |  |
| 7. | DI sprendimo garantinė priežiūra | Turi būti užtikrintas DI sprendimo veikimas ir atitikimas DI sprendimo specifikacijai ne trumpiau 12 mėn. po galutinio paslaugų priėmimo – perdavimo akto pasirašymo | DI sprendimo veikimas ir garantinė priežiūra | 12 mėn. po galutinio paslaugų priėmimo – perdavimo akto pasirašymo |

# BAIGIAMOSIOS NUOSTATOS

12.1. DI sprendimas įdiegiamas laikantis po sutarties įsigaliojimo Užsakovo ir Teikėjo abipusiu susitarimu nustatyto Projekto reglamento. DI sprendimas laikomas priimtu po testavimo ir ištaisius nustatytas klaidas.

12.2. DI sprendimo kokybė turi atitikti keliamus reikalavimus, kurie numatyti techninėje specifikacijoje.

12.3. Visi šioje techninėje specifikacijoje apibrėžti reikalavimai yra suprantami kaip minimalūs ir įgyvendinant Projektą bus aptariami su Teikėju, detalizuojami ir galutinai suderinami, nekeičiant jų esmės.

12.4. Visi pateikti reikalavimai turi būti technologiškai nepriklausomi, paremti atviromis technologijomis ar standartais. Jei Teikėjas techninėje specifikacijoje rastų reikalavimą, susijusį su konkretaus gamintojo nuosavybės teisėmis apsaugota technologija, Teikėjas gali siūlyti lygiavertes technologijas, atitinkančias keliamus reikalavimus, t. y. visi šioje techninėje specifikacijoje nurodyti konkretūs modeliai ar šaltiniai, standartai, konkretūs procesai ar prekės ženklai, patentai, tipai, konkreti kilmė ar gamyba apima ir jiems lygiaverčius produktus ar procesus, nepriklausomai nuo to, ar šalia yra prierašas „arba lygiavertis“ (sąlyga netaikytina, jeigu šaltinis, standartas, konkretus procesas ar prekės ženklas, patentas, tipas, konkreti kilmė ar gamyba nurodyta apibrėžiant Perkančiosios organizacijos turimus produktus).

12.5. Pagrindiniai saugą (tiek programinės įrangos, tiek duomenų) reglamentuojantys teisės aktai, kuriais turi būti vadovaujamasi kuriant DI sprendimą yra šie:

* 1. 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas (BDAR)), saugumo valdymo standartas LST ISO/IEC 27001:2017 „Informacinės technologijos. Saugumo metodai. Informacijos saugumo valdymo sistemos. Reikalavimai“, LST ISO/IEC 27002:2017 „Informacinės technologijos. Saugumo metodai. Informacijos saugumo kontrolės priemonių praktikos nuostatai“ ir ISO/IEC 27701:2019 „Saugumo metodai – ISO/IEC 27001 ir ISO/IEC 27002 papildymas dėl privatumo valdymo – Reikalavimai ir gairės“;
  2. Lietuvos Respublikos asmens duomenų teisinės apsaugos įstatymas;
  3. Lietuvos Respublikos kibernetinio saugumo įstatymas.

1. https://www.cpo.lt/es-projektai/ [↑](#footnote-ref-2)
2. <https://eviesiejipirkimai.lt/index.php?option=com_vptpublic&task=sutartys&Itemid=109&filter_show=1&filter_limit=10&vpt_unite=&filter_tender=CPO+LT+INFORMACIN%C4%96S+SISTEMOS+PROJEKTAVIMO%2C+K%C5%AARIMO%2C+DIEGIMO%2C+DOKUMENT%C5%B2+PARENGIMO+%2F+ATNAUJINIMO%2C+NAUDOTOJ%C5%B2+MOKYMO%2C+GARANTIN%C4%96S+PRIE%C5%BDI%C5%AAROS+&filter_number=&filter_proctype=&filter_dok_id=&filter_authority=&filter_jarcode=&filter_purchaseCode=&filter_cpv=&filter_valuefrom=&filter_valueto=&filter_contractdate_from=&filter_contractdate_to=&filter_expirationdate_from=&filter_expirationdate_to=&filter_supplier=&filter_supplier_jarcode=&filter_agreement_type=> [↑](#footnote-ref-3)